23/07/2010 | Administración LocalMunicipal
Padrón
Anuncio exposición pública estatutos da Comunidade de Usuarios da Auga de Extramundi de Arriba

Ó abeiro e de conformidade co establecido no artigo 81.5 do Texto Refundido da Lei de Augas (TRLA) aprobado polo Real Decreto lexislativo 1/2001, de 20 de xullo, e o artigo 201 do Real Decreto 849/1986, de 11 de abril, polo que se aproba o Regulamento de Dominio Público Hidráulico, e tendo en conta as normas da Lei 30/1992, de 26 de novembro, de Réxime Xurídico das Administracións Públicas e do Procedemento Administrativo Común, modificada pola Lei 4/1999, de 13 de xaneiro, constitúese a Comunidade de Usuarios do lugar de Extramundi de Arriba, da parroquia de Extramundi, que adoptará a forma de Estatutos, someténdose os partícipes que figuran no ANEXO ás súas disposicións. É obxecto fundamental desta Comunidade que a mesma se constitúa en Corporación de Dereito Público con personalidade xurídica propia para a representación e defensa dos intereses dos comuneiros fronte a terceiros, e resolve-las cuestións litixiosas que se susciten entre os usuarios. A estes efectos para a observancia deste Estatuto, os comuneiros renuncian a toda xurisdicción ou foro sempre e cando se respecten os seus dereitos e a normativa que existe ó respecto. A principal finalidade da Comunidade será o aproveitamento polos usuarios (relacionados alfabeticamente ao final de este Estatuto) de augas procedentes do manancial denominado “Auga do Viveiro”para os usos de abastecemento para consumo humano e doméstico. Neste sentido a Comunidade encamiña a súa actividade a: - Aproveitamento racional e xusto das augas, de conformidade cos usos e costumes que ata o momento presente se veña observando. - Promove-las medidas necesarias para a construcción e conservación das instalacións destinadas a este aproveitamento. - Solicita-lo apoio financeiro (crédito e/ou subvencións) tanto de organismos oficiais como de entidades privadas. - Calquera outra finalidade que directa ou indirectamente relacionada co exposto, non contraveña o presente Estatuto e sexa adoptada pola Xunta Directiva. A presente Comunidade constitúese por tempo indefinido e exercerá a súa actividade ata que concorra algunha das causas de extinción do artigo 51 do presente Estatuto. O domicilio social fixarase no Concello de Padrón, con enderezo en Extramundi de Arriba, s/n, podéndose trasladar a outra vivenda ou local por acordo da Xunta Xeral. A condición de membro da Comunidade adquirirase: - Pola subscrición da acta de constitución. - Pola adhesión e sinatura do presente Estatuto. A adhesión poderá ser solicitada por calquera que sexa propietario nos lugares de Extramundi de Arriba, da parroquia de Extramundi. A solicitude farase por escrito dirixida ó Presidente da Xunta Directiva, na que se manifestará ademais o seu sometemento ó presente Estatuto e demais normas xerais que sexan de aplicación ás Comunidades de Usuarios, especificándose os datos relativos ao aproveitamento que se pretende. A aprobación da adhesión efectuarase pola Asemblea Xeral por maioría absoluta en primeira convocatoria e maioría simple en segunda convocatoria, debendo asinar o presente Estatuto no prazo de 10 días, entendendo que renuncia á súa incorporación se non o fai nese período. Das novas incorporacións darase conta ao Organismo de Conca. Perderase a condición de membro da Comunidade polas seguintes causas: a.- Renuncia voluntaria: Cómpre a comunicación por escrito dirixido ao Presidente da Xunta Directiva cun mes de antelación, como mínimo, a data na que se pretenda facela efectiva. b.- Acordo da Asemblea Xeral: Cómpre unha maioría de 2/3 dos votos emitidos e a proposta da Xunta Directiva e sempre que se dea algunha destas causas: - Incumprimento reiterado das normas establecidas nas presentes disposicións, ou dos acordos adoptados por Órganos da Comunidade que lle ocasionen graves prexuízos a esta. - Comportamentos que vaian en contra dos intereses xerais da Comunidade, que perturben a boa marcha dun modo reiterado e que impidan de forma total ou parcial a súa actividade. A perda da condición de membro por calquera dos motivos antes expostos levará consigo a liquidación da participación do mencionado usuario no patrimonio social, manténdose o deber de cumprir as obrigas contraídas ata a data da súa baixa, en particular, a de satisfacer as cotas vencidas ata ese momento. A condición de usuario poderá transmitirse: a.- Por actos inter-vivos. Previa solicitude das partes, cedente e cesionario ao Organismo de Conca por escrito e feita a comunicación á Xunta Directiva, poderase obter a cesión do dereito ao uso da auga. b.- Por acto mortis-causa. Unha vez feita a comunicación á Xunta Directiva da persoa que continuará no uso da auga e comunicada tamén a transmisión ao Organismo de Conca. Os membros da Comunidade terán dereito a:  Elixir e seren elixidos para exercer os cargos representativos da Comunidade.  Asistir ás reunións da Asemblea Xeral con voz e voto, e ós demais órganos da Comunidade con voz, exercendo o dereito ao voto naquelas casos en que forme parte dos mesmos.  Intervir na xestión administrativa e económica da Comunidade nos termos previstos no Estatuto.  Obter un número de votos axustado ó que lle corresponda en función do caudal que deba utilizar, e o que se decida na Asemblea Xeral.  Ser representados, de acordo co preceptuado no artigo 201.8 a) e b) do Regulamento do Dominio Público Hidráulico do 11 de abril de 1986.  Exercer, en xeral, tódalas actividades que se deriven dos fins da presente Comunidade. Os usuarios pactan a indivisibilidade dos bens comúns, durante o tempo de duración do abastecemento, e se por calquera motivo, algún dos partícipes pretendese a división ou disolución da Comunidade ou fose expulsado desta por incumprimento das súas obrigas, non recibirán indemnización ningunha e perderá o dereito ó uso da auga. Quen voluntariamente e sen causa xustificada, desexe darse de baixa na comunidade de usuarios non terá dereito á devolución das achegas monetarias efectuadas con cargo á súa condición de usuario do aproveitamento para o que se constituíu a comunidade. A conducción para a vivenda beneficiaria dá dereito ó uso da auga, na forma e coas limitacións que se establezan para todos os usuarios. Esta acometida poderá trasladarse a outra vivenda sempre que se corte a subministración de auga á anterior, sendo de conta do usuario tódolos gastos que ocasionen e se leve a cabo de forma que non prexudique aos demais usuarios. Os membros da Comunidade están obrigados a:  Cumprir o presente Estatuto e demais normas de xeral aplicación.  Cumprir os acordos validamente adoptados pola Xunta Directiva, a Asemblea Xeral e Xurado.  Comunicar cun mes de antelación, como mínimo, a súa renuncia á condición de membro da Comunidade.  Contribuír á limpeza dos depósitos, arquetas e demais puntos das instalación cando así o estableza a Xunta Directiva.  Utilizar a auga dun modo racional conforme a criterios de boa fe e respecto dos dereitos e intereses dos demais usuarios.  As achegas económicas anuais de 60,00 €, que poderán ser modificadas por acordo da maioría absoluta da Asemblea Xeral. En todo caso, ningún comuneiro poderá ser exonerado por enteiro das obrigacións e cargas inherentes á súa participación no aproveitamento colectivo de augas e nos demais elementos comúns, segundo o establecido no artigo 201.8 parágrafo e) do RDPH. A Comunidade de Usuarios aproveitará as augas sobrantes das conduccións municipais do manacial no lugar de Vieiro ó ter a autorización do Concello para o seu aproveitamento. Así, o Concello de Padrón adquiriu os terreos onde se ubica o manancial no ano 1974 para o abastecemento do Colexio Rosalía de Castro. Polo tanto, non será necesaria a realización de ningunha obra, xa que a instalación para o abastecemento foi realizada hai anos. O domicilio máis achegado ao depósito serán os de Africa Maria Cazalis Leblic e Yolanda Mar Such Amancha, e o máis distante o de Juan Domingo Achicallende Almoriz. Para a súa representación, goberno e administración, a Comunidade contará cos seguintes órganos: A. Asemblea Xeral B. Xunta Directiva. C. O Xurado A. Presidente B. Vicepresidente C. Secretario D. Tesoureiro-Contador E. Vocais da Xunta Directiva Para o desempeño de tales cargos deberanse reunir os seguintes requisitos:  Ser partícipe da Comunidade.  Ter plena capacidade xurídica e de obrar. A Asemblea Xeral constitúe o órgano soberano da Comunidade e estará composta pola totalidade dos usuarios. Ata a súa constitución, crearase unha comisión xestora composta por 5 veciños coa facultade única e exclusiva de contratar material, man de obra ou servicios técnicos para executar as obras necesarias. A Asemblea Xeral reúnese con carácter ordinario e extraordinario. Reunirase con carácter ordinario cando menos unha vez ao ano dentro dos seis primeiros meses de cada exercicio, logo da oportuna convocatoria para tratar a análise da marcha da Comunidade e a xestión da Xunta Directiva, aprobar as contas e balance do exercicio anterior e resolver, no seu caso, sobre os fins ós que se aplicarán os fondos sociais. Toda Asemblea que non sexa a prevista anteriormente terá carácter de extraordinaria, e terá lugar cando o acorde a Xunta Directiva ou o soliciten a maioría dos membros da Comunidade. Na Asemblea Xeral non se poderá tratar ningún asunto que non se inclúa previamente na orde do día. Será competencia da Asemblea Xeral: a. A elección do Presidente, Vicepresidente da Comunidade de Usuarios, do Secretario e dos membros da Xunta Directiva, a dos seus representantes no organismo de Conca, e outros organismos, e o nomeamento e separación do Secretario da Comunidade. b. O exame da memoria anual e a aprobación dos orzamentos de gastos e ingresos e o das contas anuais, presentados pola Xunta Directiva. c. A redacción do proxecto do Estatuto da Comunidade e Regulamentos da Xunta Directiva e do Xurado, así como as súas modificacións respectivas. d. A imposición de derramas e a aprobación dos Orzamentos adicionais. e. A adquisición e alleamento de bens, sen prexuízo das facultades que, neste aspecto, competen á Xunta Directiva. f. A aprobación dos proxectos de obra preparados pola Xunta Directiva e a decisión da súa execución. g. A aprobación do ingreso de calquera que, con dereito ao uso da auga, o solicite. h. A autorización previa, sen prexuízo da que corresponde outorgar ao Organismo de Conca, a usuarios ou terceiras persoas para realizar obras nas captacións, conduccións ou instalación da Comunidade co fin de utilizar mellor a auga. i. A solicitude de novas autorizacións ou concesións. j. A solicitude dos beneficios de expropiación forzosa ou imposición de servidume en beneficio da Comunidade. k. A solicitude de beneficios económicos, créditos ou subvencións. l. A decisión de traslada-lo domicilio social. m. A decisión de asuntos que lle sometese a Xunta Directiva, o Xurado ou calquera dos comuneiros. n. Calquera outra facultade non atribuída especificamente a outro órgano. A convocatoria farase polo Presidente da Comunidade, polo menos con 15 días de antelación á súa celebración, mediante anuncios no BOP e nos sitios de costume do concello, indicando claramente os asuntos a tratar na Orde do Día, a celebración en segunda convocatoria –caso de falta de quórum- sen variación do resto de circunstancias, e o lugar, día e hora de celebración. En relación á reforma do Estatuto, no que afecte á continuidade da Comunidade, a convocatoria terá ademais a axeitada publicidade, mediante notificacións persoais e publicación en diarios de maior difusión da zona. Non obstante o anterior, entenderase validamente constituída a Asemblea Xeral en primeira convocatoria cando estean representados 2/3 dos membros da Comunidade e en segunda convocatoria cando asista a maioría dos comuneiros. Do mesmo xeito quedará validamente constituída cando estean presentes ou representados en forma bastante tódolos usuarios, e os asistentes acepten por unanimidade a celebración da Asemblea. A Asemblea Xeral adoptará os acordos por maioría absoluta de votos se ten lugar en primeira convocatoria e por maioría simple dos votos dos asistentes en segunda convocatoria. Exceptúanse da regra anterior os acordos adoptados en Asembleas Xerais onde se trate de: a.- Aumento e reducción do número de membros. b.- Disolución, transformación, absorción ou fusión da Comunidade. c.- En xeral, calquera modificación do presente Estatuto. Nestes casos será precisa a concorrencia en primeira convocatoria dos 2/3 dos usuarios da Comunidade, debendo adoptarse os acordos por maioría absoluta. En segunda convocatoria será suficiente a asistencia da maioría dos comuneiros e o voto favorable da maioría dos asistentes. O voto será secreto, agás que o solicite polo menos 1/3 dos membros da Comunidade. Serán nulos os acordos adoptados en sesións extraordinarias sobre asuntos non comprendidos na súa convocatoria, así como os adoptados en sesións ordinarias sobre temas non incluídos na orde do día, salvo casos de urxencia e co voto favorable da maioría absoluta dos comuneiros. Tódolos membros da Comunidade terán dereito a participar no funcionamento da Comunidade e a ser elixidos para desempeñar calquera cargo, xa o fagan directamente, xa a través dos seus representantes legais. A representación voluntaria deberá ser conferida, en todo caso, expresamente e por escrito. O representante voluntario considerarase facultado para participar na adopción da calquera acordo da Comunidade, salvo limitación no outorgamento da representación, pero en ningún caso poderá substituír ao representado no desempeño dun cargo nin ser elixido para ocupalo. Tódolos membros da Comunidade terán dereito a voto, calquera que sexa a súa participación, sen que a ningún lle poida corresponder máis do 50 % do conxunto dos comuneiros, dos elementos comúns e conseguintemente dos gastos da Comunidade. Tódolos propietarios terán dereito a voto de acordo co consignado no Estatuto da Comunidade, calquera que sexa a súa cota de participación nos elementos comúns, podendo agruparse en todo caso, ata alcanza-lo mínimo esixido para o exercicio directo do dereito ó voto. Ningún comuneiro poderá ser exonerado por enteiro das obrigas e cargas inherentes a súa participación no aproveitamento colectivo de augas e nos demais elementos comúns. Tampouco poderán establecerse pactos ou cláusulas estatutarias prohibitivas da realización das derramas necesarias para subverte-los gastos da comunidade e o cumprimento das demais obrigas da mesma, ou polos que se exima de responsabilidade ós cargos da Comunidade. A Asemblea Xeral celebrarase dentro do seu ámbito territorial, fixándose en cada convocatoria o lugar exacto de celebración. Todo o que antecede ó desenvolvemento das deliberacións, a forma de tornarse no uso da palabra, o sistema de votación e calquera outra incidencia se resolverá polo Presidente da Comunidade. Do resultado da Asemblea Xeral redactarase unha acta que se estenderá no libro correspondente no mesmo momento da celebración polo Secretario da Xunta Directiva e deberá ser subscrita polos membros da Xunta Directiva para dar fe da súa veracidade, podendo calquera dos usuarios solicitar a lectura en voz alta das mesmas ou proceder persoalmente á mencionada lectura. A Xunta Directiva será nomeada pola Asemblea Xeral e estará composta por un mínimo de seis membros e un máximo de dez, comprendendo, entre eles, un presidente, un vicepresidente, un secretario e un tesoureiro. O resto dos membros será vocais, entre os que figurará, se así o aproba a Asemblea Xeral, a representación dos usuarios que pola súa situación ou orde establecida sexan os últimos en recibi-la auga. A elección destes membros recaerá entre os partícipes da comunidade. A execución dos estatutos e ordenanzas, dos acordos propios e dos adoptados pola Asemblea Xeral, encoméndase á Xunta Directiva. O Presidente, Vicepresidente e Secretario, serán tamén os da Asemblea Xeral, e serán nomeados por esta, elixindo o Tesoureiro-Contador, responsable dos fondos comunitarios, a propia Xunta Directiva de entre os seus vocais. A Xunta Directiva entenderase validamente constituída cando concorran á reunión a metade máis un dos comparecentes, debendo asistir obrigatoriamente o Presidente e o Secretario. O Presidente poderá ser substituído polo Vicepresidente. Os acordos adoptaranse por maioría absoluta dos membros que concorran á reunión, sendo a votación por escrito, agás petición en contra de 2 ou máis membros da Xunta Directiva. A efectos de quórum poderá delegarse a representación noutro membro, pero terá que ser por escrito e con carácter especial para cada reunión. A Xunta Directiva reunirase polo menos 2 veces ao ano, cando o convoque o Presidente ou o soliciten 2 ou máis membros. A delegación permanente de facultades da Xunta requirirá para a súa validez o voto favorable das 2/3 partes dos seus compoñentes, e non producirá efecto algún ata a súa formalización en documento público. Deste acordo de delegación darase coñecemento ós usuarios na primeira Asemblea Xeral que se celebre, así como ó Organismo de Conca respectivo se así fose procedente. Son atribucións da Xunta Directiva: a.- Velar polos intereses da Comunidade, promover o seu desenvolvemento e defende-los seus dereitos. b.- Nomear e separar os empregados da Comunidade na forma que estableza o seu Regulamento e a lexislación laboral. c.- Redacta-la memoria, elabora-los orzamentos, propoñe-las derramas ordinarias e extraordinarias e rende-las contas, sometendo unhas e outras á Asemblea Xeral. d.- Ordena-lo investimento de fondos con suxeición ós orzamentos. e.- Forma-lo inventario da propiedade da Comunidade, cos padróns xerais, prazos e relacións de bens. f.- Presentar á Asemblea Xeral a lista dos Vocais da Xunta Directiva e do Xurado que deban cesar nos seus cargos con arranxo ó Estatuto. g.- Acorda-la celebración da Asemblea Xeral extraordinaria da Comunidade cando o estime conveniente ou o pidan a maioría (art.16) dos membros da Comunidade, ou a maioría de ditos usuarios. h.- Someter á Asemblea Xeral calquera asunto que estime de interese. i.- Dispoñe-la redacción dos proxectos de reparación ou de conservación que xulgue conveniente e ocuparse da dirección e inspección das mesmas. j.- Conserva-los sistemas de modulación e reparto das augas. k.- Ordena-la redacción dos proxectos de obras novas, encargándose da súa execución unha vez que fosen aprobados pola Asemblea Xeral. En casos extraordinarios e de extrema urxencia que non permitan reunir á Asemblea Xeral, poderá acordar e emprender, baixo a súa responsabilidade a execución dunha obra nova, convocando o antes posible a Asemblea para darlle conta do seu acordo. l.- Dicta-las disposicións convenientes para mellora-la utilización das augas, respectando os dereitos adquiridos. m.- Resolve-las reclamacións previas ó exercicio das accións civís e laborais que se formulen contra a Comunidade, de acordo coa Lei de Réxime Xurídico das Administracións Públicas e do Procedemento Administrativo Común. n.- Facer que se cumpra a lexislación de augas, as ordenanzas da comunidade e os seus regulamentos e as ordes que lle comunique o Organismo de Conca, solicitando o seu auxilio en defensa dos intereses da comunidade. o.- Propoñer á aprobación da Asemblea Xeral as disposicións do Estatuto así como a súa modificación e reforma. p.- Cantas outras facultades lle delegue a Asemblea Xeral ou se infiran deste Estatuto e das disposicións vixentes e, en xeral, canto fose conveniente para o bo goberno e administración da Comunidade. Os cargos de Presidente, Vicepresidente e Secretario da Asemblea Xeral e do Presidente, Vicepresidente e Secretario da Xunta Directiva recaerán nas mesmas persoas, respectivamente, agás que na designación se dispoña o contrario. A duración dos cargos de Presidente e Vicepresidente fixaranse por un período de 4 anos e serán renovados ó mesmo tempo que os dos vocais da Xunta Directiva, coa excepción de que para o primeiro mandato, a partir da constitución da comunidade, o cargo de Vicepresidente fíxase por 3 anos, coa finalidade de que os postos de Presidente e Vicepresidente non se renoven ao mesmo tempo (art.217.1 do RDPH). O secretario exercerá o cargo polo tempo que se estipulara, tendo o Presidente a facultade de suspendelo nas súas funcións e propoñer á Asemblea Xeral a súa separación definitiva.1. O Presidente é o representante legal da Comunidade de Usuarios. Son funcións específicas do Presidente: - Convocar, presidir e dirixi-las sesións da Xunta Directiva e das Asembleas Xerais, decidindo co voto de calidade en caso de empate. - Autoriza-las actas e acordos da Asemblea e da Xunta Directiva, poñe-lo visto e prace nas certificacións que o Secretario expida, e asinar e expedir os libramentos de tesourería. - Actuar en nome e representación da Comunidade de acordo coas disposicións ó respecto. - Calquera outra facultade que lle veña atribuída polas disposicións legais e polo Estatuto da Comunidade.2. O Vicepresidente ocuparase das funcións atribuídas ó Presidente en casos de ausencia, enfermidade ou vacante, ostentando a representación da Comunidade nestes casos.3. O Secretario da Comunidade exercerá as facultades e dilixencias que lle sinalen este Estatuto, os Regulamentos ou a Asemblea Xeral. En particular encargarase de: - Estender e anotar nun libro foliado, debidamente dilixenciado e rubricado polo Presidente, as actas e acordos adoptados pola Xunta Directiva e a Asemblea Xeral coa súa sinatura e a do Presidente. - Expedir certificacións co visto e prace do Presidente. - Conservar e custodia-los libros e demais documentos, así como executar todos os traballos propios do seu cargo e os que lle encomende a Xunta Directiva, a Asemblea Xeral ou o seu Presidente.4. O Tesoureiro-Contador ocuparase, baixo as directrices que lle marque o Presidente, de levar un libro de gastos e ingresos que será presentado á Xunta Directiva para a súa comprobación do estado de contas, así como de custodiar os fondos da comunidade. O Xurado estará composto por un Presidente, que será un dos vocais da Xunta Directiva, e designado por esta, e por un máximo de catro vocais que elixirá a Asemblea Xeral. Actuará como secretario o que o sexa da Xunta Directiva ou o que se designe no Estatuto. O Presidente convocará as sesións do Xurado que se celebrarán a iniciativa de el mesmo, por denuncia, ou por solicitude da maioría dos vocais. A duración no cargo de xurado será de dous anos. Ó Xurado correspóndelle coñece-las cuestións de feito que se susciten entre os usuarios da Comunidade, no ámbito dos Estatutos, e impoñer ós infractores as sancións regulamentarias, así como fixa-las indemnizacións que deban satisfacer ós prexudicados e as obrigacións de facer que poidan derivarse da infracción cometida (artigo 84.6 do TRLA). - Os procedementos do Xurado serán públicos e verbais e os seus fallos, que serán executivos, consignaranse por escrito con expresión dos feitos e das disposicións das Ordenanzas en que se funden, así como da contía da sanción, da indemnización, e dos custos no seu caso. - Adoptará os seus acordos e dictará os fallos por maioría absoluta, sendo necesario para a súa validez a concorrencia da maioría dos membros. - As sancións que impoña o Xurado serán pecuniarias, e o seu importe, que en ningún caso excederá o límite fixado no Código Penal para as faltas, aplicarase ós fondos da Comunidade. - Contra as resolucións do Xurado poderase interpor recurso potestativo de reposición ante o propio Xurado e con carácter previo á interposición do recurso contencioso- administrativo que proceda contra estas resolucións (artigo 116 da LRXPAC e artigo 227 do RDPH). O capital social estará integrado polo seguinte: a.- As achegas dos usuarios, equivalentes a 10,00 €, por cada comuneiro. A este capital aplicarase o incremento de prezos ao consumo (IPC) que anualmente publique o Instituto Nacional de Estatística. b.- O valor das instalacións, captacións, conduccións, pezas de reposto, ferramentas, etc. c.- Subvencións que se obteñan do Estado ou Comunidade Autónoma, provincia, concello ou doutros organismos públicos ou privados. d.- Créditos que se obteñan de Entidades públicas ou privadas. e.- As multas que poida impoñe-lo Xurado ós usuarios polas posibles infraccións que cometan. f.- En xeral, todo o que fose adquirido ou se adquira con bens ou fondos da Comunidade. As achegas económicas están constituídas polo seguinte: 1.- Achega inicial, especificada no artigo anterior, apartado a), realizada previamente á adquisición da condición de usuario, equivalente ó valor total das obras e instalacións da traída de augas, así como do pagamento do dereito de servidume, no seu caso, dividido entre o número de integrantes da comunidade, e aprobado en Asemblea Xeral.2.- Polas achegas de 60,00 € por usuario e ano, ás que se lle aplicará o correspondente IPC, xa apuntado, a fin de constituír un fondo común para afronta-los pagos da Comunidade, dos seus gastos xerais e daquelas pequenas avarías (xa que no caso de que as avarías sexan importantes efectuarase, pola Xunta Directiva, un orzamento co fin de sometelo á deliberación da Asemblea Xeral, para a súa aprobación, se procede). As achegas posteriores levaranse a cabo nos meses de xaneiro e febreiro de cada ano e as extraordinarias, se fose necesario, nos oito días seguintes á aprobación pola Asemblea Xeral. O incumprimento dos ingresos fará incorrer nas causas de perda da condición de comuneiro que determina o art.7 do presente Estatuto e por decisión da Asemblea Xeral poderá ser excluído forzosamente da Comunidade. O usuario da comunidade que non efectúe o pago das achegas que lle correspondan nos termos establecidos no Estatuto, satisfará un recargo do 10% sobre a achega que tivese que efectuar por cada mes que deixe transcorrer sen realiza-lo pagamento. Transcorridos tres meses consecutivos sen efectua-lo pago e os recargos poderáselle prohibir o uso da auga e efectua-lo cobro pola vía de constrinximento, sendo de conta do moroso os gastos e prexuízos que se irroguen pola dita causa. A comunidade terá plena autonomía para a administración dos seus propios recursos, de conformidade coa lexislación vixente en cada momento, aplicándose ós fins e actividades que lle son propios. A responsabilidade económica concretarase ó seu patrimonio social. Para o cumprimento destes fins contarase cos seguintes recursos, se así o considera oportuno a Asemblea Xeral: a.- A cota de inscrición a pagar no acto de admisión do partícipe, e a cota periódica, ambas fixadas pola Asemblea Xeral. b.- As multas que pode impoñer o Xurado ós usuarios polas infraccións que cometan. c.- As rendas do seu patrimonio, se as houbese. d.- As doazóns, subvencións e achegas que poidan recibir de calquera ente público ou privado. e.- Calquera outro recurso obtido de conformidade coas disposicións legais. O exercicio social comezará o 1 de xaneiro e transcorrerá ata o 31 de decembro de cada ano, é dicir, fixarase por anos naturais. Coa excepción do primeiro exercicio, que comezará no momento en que se considere constituída plenamente a Comunidade. Con referencia ó último día de cada exercicio económico, a Xunta Directiva analizará as contas de ingresos e gastos e o balance de situación dentro dos catro primeiros meses de cada ano, para a súa presentación e aprobación pola Asemblea Xeral, se así o considera oportuno. As infraccións que poidan comete-los usuarios da Comunidade de Usuarios de Extramundi de Arriba ó presente Estatuto terán carácter de leves, graves e moi graves, atendendo á súa repercusión no aproveitamento das augas, á súa transcendencia polo que respecta á seguridade das persoas e bens e ás circunstancias do responsable, ó seu grao de malicia ou reincidencia, a participación e beneficio obtido así como ó deterioro producido na calidade do acuífero ou nas instalacións. Só poderán ser obxecto de sanción as infraccións tipificadas como tales neste estatuto. A falta de tipicidade nunha conducta convértea en non sancionable (artigo 129.4 da LRXPAC). a. Causar danos nos bens da Comunidade de augas de Extramundi de Arriba ou nos elementos das instalacións en contía non superior a 90,00 euros. b. A execución sen a debida autorización de obras, traballos ou cambios nos mananciais en contía non superior a 90,00 euros. c. Non ingresar na conta da Comunidade nos prazos previstos as cantidades correspondentes ás derramas, as acordadas con carácter obrigatorio pola Asemblea Xeral, as compensatorias por falta inxustificada de achega de traballo persoal ou as correspondentes a calquera sanción pecuniaria, así como as indemnizacións e costas no seu caso. d. Impedir ou entorpecer a equitativa distribución ou o abastecemento de auga entre tódolos comuneiros. e. Pactar repartos de auga non establecidos regulamentariamente aínda cando estes non excedan a dispoñibilidade que no seu conxunto lles corresponda legalmente. f. Aproveitar para o seu beneficio máis cantidade de auga que aquela que pola súa quenda lle corresponda. a. Causar danos nos bens da Comunidade de Usuarios de Extramundi de Arriba ou nos elementos das instalacións en contía comprendida entre 90,01 € e 300,00 €. b. A execución sen a debida autorización de obras, traballos ou cambios nos mananciais ou na rede de distribución de augas, da que a valoración estea comprendida entre os 90,01 € e 300,00 €. c. Opoñerse a que a condución da auga pase pola parcela dalgún dos usuarios ou esixir a cambio compensacións ou dereitos se afecta ó ben común. d. Negarse a ser membro da Xunta Directiva da Comunidade, agás causa xustificada ou forza maior. e. Contaminación ou verquidos das augas. f. A reincidencia por unha soa vez en calquera das infraccións cualificadas como leves. a. A reincidencia en calquera das infraccións consideradas como graves e a reincidencia múltiple naquelas consideradas como leves. b. A execución sen a debida autorización de obras, traballos ou cambios nos mananciais ou na rede de distribución da auga, da que a valoración sexa igual ou superior a 300,01 €. c. Causar danos nos bens da Comunidade de Usuarios de Extramundi de Arriba ou nos elementos das instalacións en contía igual ou superior a 300,01 €. As sancións que se fixan como penas ás infraccións do artigo anterior son as que se indican a continuación: Ás infraccións leves corresponderanlle sancións pecuniarias de 30,00 € a 60,00 €, que impoñerá o Xurado, e corte do abastecemento de auga ata 15 días. Ás infraccións graves corresponderanlle sancións pecuniarias de 60,01 € a 200,00 €, que impoñerá o Xurado, e corte do abastecemento de auga de 15 á 30 días. Ás infraccións moi graves corresponderanlle sancións pecuniarias de 200,01 € a 400,00 €, que impoñerá o Xurado, e corte do abastecemento de auga dun mes a tres meses. Tódalas sancións poderán ser complementadas, no seu caso, co importe das indemnizacións e as costas se procedese, e coa prohibición do uso da auga en tanto non sexan satisfeitas. No caso de infraccións moi graves, poderase acordar a expulsión definitiva da Comunidade. A contía das sancións poderá ser modificada anualmente por aprobación con maioría absoluta da Asemblea Xeral a proposta do Xurado. As infraccións e as sancións prescriben segundo os prazos establecidos na normativa aplicable. Se nesta non se fixan prazos as infraccións moi graves prescriben ós tres anos, as graves ós dous anos, e as leves ós seis meses; e as sancións das infraccións moi graves prescriben ós tres anos, as das graves ós dous anos e as das leves ó ano; segundo o artigo 132 da LRXPAC. As sancións serán comunicadas por escrito ós infractores pola Xunta Directiva nun prazo máximo de 15 días contados a partir do seguinte ó que se teña coñecemento da infracción. O procedemento sancionador terá unha duración máxima entre a incoación e a notificación de seis (6) meses. O importe das sancións será ingresado por calquera dos procedementos habituais do mercado, na conta social que ó efecto teña aberta a Comunidade en calquera entidade financeira, dentro do prazo de 15 días contados a partir do seguinte a que se reciba a notificación da sanción. Tanto o importe das sancións como o das responsabilidades a que houbese lugar, poderán ser esixidos pola vía administrativa de constrinximento con acordo da Xunta Directiva, e poderase prohibir o uso da auga mentres non sexa satisfeito. Con independencia das sancións que lles sexan impostas, os infractores poderán ser obrigados a reparar os danos e prexuízos ocasionados á Comunidade, así como a repoñe-las cousas ó seu estado anterior. Os acordos dos Órganos da Comunidade de Usuarios serán adoptados por maioría de votos dos asistentes unha vez constituída validamente a Asemblea ou a Xunta Directiva, segundo o artigo 26.4 da LRXPAC. Os acordos da Asemblea Xeral e da Xunta Directiva, no ámbito das súas competencias, serán executivos, sen prexuízo da súa posible impugnación mediante a interposición de Recurso de Alzada ante o Organismo de Conca no prazo de UN (1) MES, a partir da súa comunicación ó interesado (artigos 84.5 do TRLA en relación co 107 e114 da LRXPAC). 1.- As comunidades de Usuarios poderán solicitar ó Organismo de Conca o auxilio necesario para o cumprimento dos seus acordos, relacionados coas funcións de administración, policía e cumprimento das normas do Estatuto.2.- As obrigas de facer, impostas regulamentariamente ós comuneiros, que non tiveran carácter persoalísimo, poderán ser executadas subsidiariamente no caso de incumprimento pola Comunidade, transformándose a obrigación de facer na de pagar os gastos e prexuízos correspondentes, que poderán esixir pola vía administrativa de constrinximento.3.- Para a aplicación do procedemento de constrinximento, as comunidades terán facultade de designa-los seus axentes recadadores, dos que o nomeamento comunicarase á Consellería de Economía e Facenda, quedando sometidos ás autoridades delegadas do mencionado Departamento en todo o que faga referencia á tramitación do procedemento, se ben a providencia de constrinximento haberá de ser dictada polo Presidente da Comunidade. As comunidades poderán solicitar da mencionada Consellería que a recadación se realice por medio dos órganos executivos do mesmo.1.- As comunidades de usuarios serán beneficiarias da expropiación forzosa e da imposición das servidumes que esixan o seu aproveitamento e o cumprimento dos seus fins (artigo 83.2 do TRLA). 2.- Poderán solicitar do Organismo de Conca que de conformidade coas disposicións vixentes, se declaren de utilidade pública os aproveitamentos de que son titulares ou a execución singularizada de determinadas obras ou proxectos.3.- Obtida a declaración de utilidade pública poderán solicitar do Organismo de Conca a expropiación forzosa dos bens e dereitos afectados polas obras ou proxectos declarados de utilidade pública, tramitándose os respectivos expedientes de acordo coa lexislación da expropiación forzosa.1.- As comunidades virán obrigadas a realiza-las obras e instalacións que a Administración lles ordene, a fin de evitar o mal uso da auga ou o deterioro do Dominio Público Hidráulico, podendo o Organismo de Conca competente suspende-la utilización da auga ata que aquelas se realicen (artigo 83.3 do TRLA). 2.- Os gastos de limpeza, sistemas de captación e condución así como os de explotación, mellora, e conservación, serán sufragados polos beneficiarios por partes iguais.1.- A iniciativa para reforma-lo presente Estatuto poderá ser tomada pola Xunta Directiva ou pola cuarta parte, polo menos, dos comuneiros da comunidade mediante a presentación do texto alternativo acompañado de solicitude de convocatoria dunha Asemblea Xeral, con ese único punto na orde do día.2.- O Presidente achegará na convocatoria desa Asemblea Xeral o texto alternativo proposto.3.- A reforma aprobarase por maioría absoluta de votos dos membros da Asemblea Xeral en primeira votación e por maioría absoluta dos votos dos partícipes presentes en segunda votación.4.- Será necesario somete-lo novo texto ó Organismo de Conca para a súa aprobación. Cando a modificación consista unicamente na actualización da contía das sancións bastará a comunicación ó Organismo de Conca e que o acordo se adopte en Asemblea Xeral. A Asemblea Xeral en reunión extraordinaria solicitada cando menos pola terceira parte dos votos da Comunidade, poderá aprobar por maioría absoluta dos votos, unha moción de censura contra todos ou calquera dos cargos elixidos segundo o réxime electoral previsto no Estatuto. Se a moción resulta aprobada, os ditos cargos continuarán ata a celebración de novas eleccións, que deberán efectuarse no prazo dun (1) mes a contar dende a aprobación da moción. Se a moción non resulta aprobada os seus signatarios non poderán presentar outra durante o mesmo mandato electoral. Para elixi-los cargos da Comunidade en Asemblea Xeral, o Presidente da Comunidade ordenará que se inclúa na orde do día a celebración de eleccións e os cargos a prover. O voto será libre, individual e secreto e correspóndelle a cada un dos usuarios. Confeccionaranse as listas de electores (tódolos usuarios) que se exporán no taboleiro de anuncios do concello para que se poidan efectua-las rectificacións oportunas que serán resoltas pola Xunta Directiva. Posteriormente publicaranse as listas definitivas, e a continuación presentaranse as candidaturas para os postos vacantes. A votación realizarase ós 20 días da publicación das listas, cumprindo os trámites da Lei de Réxime Electoral Xeral, levando a cabo posteriormente o escrutinio dos votos –que será público- e proclamando os candidatos que obtivesen maioría absoluta para os cargos. De non gañar por maioría absoluta celebrarase outra votación entre os máis votados gañando o que obtivese maior número de votos. As comunidades de usuarios extinguiranse nos seguintes casos: a.- Por expiración do prazo de concesión, se non foi prorrogado. b.- Por caducidade da concesión. c.- Por expropiación forzosa da concesión. d.- Por fusión noutra Comunidade. e.- Por resolución do Organismo de Conca adoptado en expediente sancionador. f.- Por desaparición total ou nas súas 3/4 partes, polo menos, dos elementos obxectivos ou reais, agás que os comuneiros non afectados acorden manter a Comunidade coa modificación do seu Estatuto e da inscrición rexistral. g.- Por renuncia ó aproveitamento, formulada, polo menos, polas 3/4 partes dos comuneiros, salvo que os que non renunciaran acorden mante-la comunidade coa modificación do Estatuto e da inscripción rexistral. Unha vez aprobada a extinción da Comunidade procederá esta á liquidación dos seus bens patrimoniais, conforme ó disposto no Código Civil para a liquidación das sociedades.1.- O presente Estatuto, unha vez aprobado en Asemblea Xeral convocada ó efecto, entrará en vigor ó día seguinte da súa aprobación polo Organismo de Conca.2.- O Estatuto non dá á Comunidade de Usuarios de Extramundi de Arriba nin a ningún dos seus membros dereito ningún que non teña concedido polas Leis, nin lles privan dos que conforme a estas lles correspondan.3.- Este Estatuto interpretarase e aplicarase de acordo cos usos e disposicións legais vixentes, quedando sempre a salvo o seu carácter imperativo.4.- A facultade de interpretar este Estatuto concédese á Xunta Directiva, sen prexuízo da superior competencia da Asemblea Xeral. Para tal fin tanto unha como a outra, poderán solicita-lo asesoramento, informe ou ditame de Letrados e Técnicos que estimen conveniente, sendo de conta común os gastos que tales consultas orixinen. No lugar de Extramundi de Arriba, parroquia de Extramundi, concello de Padrón, con data de 3 maio de dous mil dez. Todos eles maiores de idade, recoñécense reciprocamente a suficiente capacidade legal para outorgar este documento no que consta a constitución da Comunidade de Usuarios de Extramundi de Arriba e as normas reguladoras que lle son propias Extramundi, 15 de Xullo de 2010 Asdo. Benito Rey Riveiro